32006R0590
L 104/8
JURNALUL OFÍCIAL AL UNIUNII EUROPENE
REGULAMENTUL (CE) NR. 590/2006 AL COMISIEI
din 12 aprilie 2006
de modificare a anexei II la Regulamentul (CE) nr. 998/2003 al Parlamentului European și al Consiliului în ceea ce privește lista țărilor și teritoriilor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 998/2003 al Parlamentului European și al Consiliului din 26 mai 2003 privind condițiile de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (1), în special articolele 10 și 21,
întrucât:
(1)
Regulamentul (CE) nr. 998/2003 stabilește lista țărilor terțe și a teritoriilor din care poate fi autorizată circulația animalelor de companie spre Comunitate, cu condiția îndeplinirii anumitor condiții.
(2)
O listă provizorie a țărilor terțe a fost stabilită de Regulamentul (CE) nr. 998/2003, astfel cum a fost modificat prin Regulamentul (CE) nr. 592/2004 al Comisiei (2).
(3)
Această listă provizorie, care a fost deja modificată de mai multe ori, cuprinde țările terțe și teritoriile indemne de rabie, precum și țările terțe și teritoriile pentru care s-a estimat că riscul introducerii rabiei în Comunitate în urma circulației din aceste țări terțe și teritorii nu este mai mare decât riscul asociat circulației între statele membre.
(4)
Din informațiile comunicate de Bosnia-Herțegovina și Bulgaria reiese că riscul introducerii rabiei în Comunitate în urma circulației animalelor de companie din aceste țări și teritorii nu este mai mare decât riscul asociat circulației între statele membre sau al circulației din țările terțe deja menționate în lista prevăzută de Regulamentul (CE) nr. 998/2003. Prin urmare, este necesar ca aceste țări terțe să fie menționate în lista provizorie a țărilor terțe și a teritoriilor prevăzută în partea C din anexa II la Regulamentul (CE) nr. 998/2003.
(5)
Pentru mai multă claritate, este necesară înlocuirea integrală a listei țărilor și teritoriilor stabilite de Regulamentul (CE) nr. 998/2003.
(6)
Prin urmare, Regulamentul (CE) nr. 998/2003 ar trebui modificat în consecință.
(7)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 998/2003 se înlocuiește cu textul anexei la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 aprilie 2006.